b'\n_START_ARTICLE_\nBrid\xc5\xbe\n_START_PARAGRAPH_\nBr\xc3\xadd\xc5\xbe ali br\xc3\xaddge (dobesedno angle\xc5\xa1ko bridge - most) je igra s kartami z vzetki (\xc2\xbb\xc5\xa1tihi\xc2\xab). Pri igri je potrebna dolo\xc4\x8dena mera znanja in sre\xc4\x8de, kar je odvisno od igrane razli\xc4\x8dice. Igrajo jo \xc5\xa1tirje igralci. Igra se v parih (sides) in sicer tradicionalno po straneh neba, v paru sta nasprotna igralca, torej Sever (North) in Jug (South), ter Vzhod (East) in Zahod (West). Sever in Jug igrata proti Zahodu in Vzhodu. Bistvo igre je jemanja vzetkov (tricks), pri \xc4\x8demer je cilj vzeti napovedano \xc5\xa1tevilo vzetkov in za to dobiti dolo\xc4\x8deno \xc5\xa1tevilo to\xc4\x8dk. Me\xc5\xa1anje, napovedovanje in igranje poteka v smeri urinih kazalcev._NEWLINE_V angle\xc5\xa1\xc4\x8dini igro, ki je druga\xc4\x8de najbolj znana kar kot bridge, imenujejo contract bridge (contract - dogovor, sporazum).\n_START_SECTION_\nZgodovina igre\n_START_PARAGRAPH_\nBrid\xc5\xbe se je razvil iz igre vist (whist). Glede na Oxford English Dictionary je bridge angle\xc5\xa1ka izgovorjava igre z imenom biri\xc4\x8d (rusko \xd0\xb1\xd0\xb8\xd1\x80\xd0\xb8\xd1\x87, \xd0\xb1\xd0\xb8\xd1\x80\xd1\x8e\xd1\x87 - (carjev, carski) glasnik, sel, biri\xc4\x8d), znano tudi kot ruski vist. Ruska beseda biri\xc4\x8d se je v tem pomenu morda razvila iz tur\xc5\xa1ke besede za\xc2\xa0\xc2\xbbtrobenta\xc4\x8d\xc2\xab/\xc2\xbbhornist\xc2\xab\xc2\xa0(sodobno tur\xc5\xa1ko borucu, borazanci). Druga mo\xc5\xbenost razvoja besede izhaja iz pomena razlag korena bir-, kar v slovanskih jezikih pomeni vzeti, jemati, in od tod izpeljan pomen\xc2\xa0\xc2\xbbdavkar\xc2\xab. Najstarej\xc5\xa1a pravila biri\xc4\x8da segajo v leto 1886 in prikazujejo ve\xc4\x8d posebnosti brid\xc5\xbea, ki so se razvile neposredno iz vista._NEWLINE_Nalog (bidding) se kon\xc4\x8da s kontraktom, ki je napoved enega para, da bo njuna stran vzela vsaj navedeno \xc5\xa1tevilo vzetkov, z izre\xc4\x8deno barvo kot adutom (trump) ali brez adutov. Pravila igre so podobna tistim iz iger z vzetki. Dodatna je posebnost, da se karte enega igralca poka\xc5\xbeejo na mizi (dummy).'